32004D0360
L 113/48
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 април 2004 година
за определяне на специални условия за внос на рибни продукти от Зимбабве
(нотифицирано под номер C(2004)1328)
(текст от значение за ЕИП)
(2004/360/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейските общности,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), и по-специално член 11, параграф 1 от нея,
като има предвид, че:
(1)
Комисията е извършила инспекция в Зимбабве, за да провери условията, при които рибните продукти се произвеждат, съхраняват и изпращат към Общността.
(2)
Изискванията в законодателството на Зимбабве за санитарен контрол и надзор на рибни продукти може да се считат за равностойни на тези, определени в Директива 91/493/ЕИО.
(3)
По-специално „Departement of Livestock and Veterinary Services (DLVS)“ е в състояние ефективно да проверява изпълнението на разпоредбите, които са в сила.
(4)
DLVS е предоставило официални гаранции за съблюдаване на стандартите за санитарния контрол и надзор на рибни продукти, определени в глава V от приложението към Директива 91/493/ЕИО, и за изпълнението условия за хигиена, отговарящи на тези, и определени в тази директива.
(5)
Подходящо е да се установят подробни разпоредби относно рибни продукти, внасяни в Общността от Зимбабве, в съответствие с Директива 91/493/ЕИО.
(6)
Необходимо е също да се изготви списък с одобрени предприятия, кораби фабрики или хладилни складове, а също и списък на кораби фабрики, които замразяват рибните продукти, оборудвани в съответствие с изискванията на Директива 92/48/ЕИО на Съвета от 16 юни 1992 г. относно определянето на минималните хигиенни правила, приложими за улова на рибни продукти на борда на някои кораби съгласно член 3, параграф 1, буква а), i) от Директива 91/493/ЕИО (2). Тези списъци трябва да се изготвят на базата на предаване на информация от DLVS към Комисията.
(7)
Подходящо е настоящото решение да бъде приложено 45 дни след неговото публикуване, като се осигури необходимият преходен период.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
„Departement of Livestock and Veterinary Services (DLVS)“ е компетентният орган в Зимбабве, определен за целите на проверка и удостоверяване на съответствието на рибните продукти с изискванията на Директива 91/493/ЕИО.
Член 2
Рибните продукти, внесени в Общността от Зимбабве, отговарят на изискванията на членове 3, 4 и 5.
Член 3
1. Всяка пратка се придружава от номериран здравен сертификат в оригинал съгласно образеца, посочен в приложение I, и състоящ се от един единствен лист, надлежно попълнен, подписан и датиран.
2. Здравният сертификат се издава поне на един от официалните езици на държавата-членка, в която са извършени проверките.
3. В здравния сертификат се посочват името, длъжността и подписът на представителя на DLVS, и се поставя официалният печат на последния в цвят, различен от този на разрешенията.
Член 4
Рибните продукти произлизат от одобрени предприятия, кораби фабрики или хладилни складове, или от хладилни кораби, посочени в списъка на приложение II.
Член 5
На всички опаковки се поставя думата „ЗИМБАБВЕ“ и номерът на одобрението/регистрацията на предприятието, кораба фабрика, хладилния склад или хладилния кораб по произход, с неизтриваеми букви, освен в случаите на замразени рибни продукти в насипно състояние, предназначени за производство на консервирани храни.
Член 6
Настоящото решение се прилага от 4 юни 2004 г.
Член 7
Адресати на настоящото решение са държавите-членки.
Съставено в Брюксел на 13 април 2004 година.